Minskda Mustaqil Davlatlar Hamdo'stligi o'z kelajagini muhokama qildi
11 davlat rahbari tashkilot faoliyati va savdo aloqalarini kuchaytirish borasida fikr almashmoqda.
Belarus poytaxti Minskda Mustaqil Davlatlar Hamdo’stligining navbatdagi sammiti bo'lib o'tdi. 11 davlat rahbari hamdo’stlik kelajagi, jumladan tashkilot faoliyatini rivojlantirish va savdo aloqalarini kuchaytirish masalalarini muhokama qildi. Sammitda O`zbekiston prezidenti Islom Karimov ham ishtirok etgan. Mustaqil ekspertlar nazarida sobiq ittifoq davlatlarini madaniy ravishda tarqalishini ta`minlash uchun tuzilgan bu tashkilot o`z vazifasini o`tab bo`lgan. Biroq hozirda Rossiya tashkilotni o`z geosiyosiy maqsadiga bo`ysindirish uchun aniq harakatlar boshlagan va uning tarkibida harbiy ittifoq - Kollektiv Xavfsizlik Shartnomasi tuzilgan. Siyosatshunos Kamoliddin Rabbimov fikricha bu shartnoma doirasida ham qator ziddiyatlar mavjud. “Masalan, Kavkazda yoki Markaziy Osiyoda biror harbiy aralashuvga molik muammo tug`iladigan bo`lsa, bu muammolar yanada keskinlashadi. Belarusdagi tamoyillarga ko`ra Belarus mamlakatdan tashqaridagi birorta [mojaroli] muammoga jalb etilmaydi. Bu borada asosiy davlat Rossiyaning o`zining imkoniyatlarini oladigan bo`lsak, uning ichki muammolari, armiyasining ichidagi holatlar juda ham achinarli”, - deydi Rabbimov. Siyosatshunos MDHni mamlakatlar manfaati va qadriyatlar emas, ko`proq siyosiy kuch ushlab turibdi: “Masalan, saylovlarda MDHdan delegatlar keladi va saylov o`tdi degan fikrni bildirishadi. Deylik, Tojikistonda o`tgan saylovlar. Biroq, bu saylovlar qanday kriteriyalarga asosan o`tdi yoki o`tmaganligi haqida hech narsa deyilmaydi. Ya’ni, saylovlar o`tgani tan olinadi, lekin nima asosida tan oladi? Hali tan olinmagan holat bo`lgani yo`q. Ana shunday qadriyatlar bo`shlig`i mavjud. To`g`ri, MDH vaziyatga moslashishga harakat qilayapti, lekin bu bo`shliqning o`zi, nazarimda, uning umrini tugashiga ham xizmat qiladi”, - deydi siyosatshunos. Ayrim tahlilchilarga ko`ra sobiq ittifoq davlatlari rivojlanishning va tashqi siyosatning turli yo`nalishlarini tanlagan. Ayni paytda MDH taklif etayotgan sobiq ittifoq hududida yagona bir kuch ostida birlashish va tashqi aloqalarni bu kuch bilan hisoblashgan holda yuritish siyosati, sobiq imperiya ta`siridan qutilgan va demokratik rivojlanish yo`lini tanlagan mustaqil davlatlarni qanoatlantirmaydi.